Infurmaziun precisa davart il rumantsch

Il servetsch d'infurmaziun e da documentaziun da la Lia rumantscha ha edì ina broschura "Il Rumantsch" da 27 paginas davart il rumantsch. La broschura cuntegna ina survista generala dals linguatgs neolatins e da las minoritads linguisticas en Europa.
Dus chapitels s'occupan cun la genealogia dal rumantsch, dal latin als idioms actuals, e cun la geografia linguistica en la Svizra quadrilingua ed en il Grischun. In schema dat ina survista dals champs d'adiever dal rumantsch, da la legislativa a la vita quotidiana. Engraziaivel pon il lectur e la lectura esser per la resumaziun da la basa legala dal rumantsch, q. v. d. dals artitgels sin plaun federal, chantunal e communal che determineschan, nua ch'il rumantsch ha ses dretgs. Sin ina pagina vegn preschentada la situaziun dal rumantsch en il sectur da la scolaziun.
En furma concisa vegnan la posiziun dals meds da massa e la litteratura preschentadas. Ina bibliografia cuntegna ovras per las lecturas ed ils lecturs che vulan anc savair dapli. Questa broschura è cumparida en rumantsch e tudestg e po vegnir retratga da la Lia rumantscha. Previsa è era in'ediziun en franzos, talian ed englais.

[Pagina rumantscha]